દુકાનદાર મનોજ જૈને અમીર કુરેશીની લૂંટ કરવાની રીત વિશે જણાવતાં મિડ-ડે Localને કહ્યું હતું કે ‘અમીર છેલ્લા બે-ત્રણ દિવસથી ટાઇ પહેરીને અપ-ટુ-ડેટ તૈયાર થઈને મારી દુકાને આવતો હતો. રોજ તે ચેઇન લેવાની વાતો કરતો હતો, પરંતુ લેતો નહોતો. બુધવારે બપોરે બે વાગ્યે પણ તે મારા ફાધર રમેશચંદ્ર સંઘવી પાસે ચેઇન ખરીદવા માટે આવ્યો હતો, પણ કોણ જાણે એ સમયે તેને મોકો નહીં મળ્યો હોય એવું અમને લાગે છે. સાંજના જ્યારે હું એકલો કાઉન્ટર પર હતો ત્યારે તે મારી પાસે ચેઇન લેવા આવ્યો હતો. તેની પર્સનાલિટી જોઈને તેના માટે કોઈ નેગેટિવ વિચાર આવવાનો પ્રશ્ન જ ઉપસ્થિત નહોતો થતો, પણ તે જે રીતે આખી રમત રમી મારી આંખમાં મરચાની ભૂકી નાખીને ભાગ્યો એ રીતે જોતાં આજના સમયમાં કોના પર વિશ્વાસ કરવો એ બાબતે અમને વિચારતા કરી દીધા છે. અમે બહુ જ સંભાળીને ગ્રાહકને ઓળખીને જ ધંધો કરીએ છીએ, પણ અમીર કુરેશીની આગળ અમે છેતરાતાં બચી ગયા હતા.’